text: Borgmestre sure over at agere reklamesøjler   
  03 december 2010 kl. 12.00
  Borgmester i Sønderborg Aase Nyegaard og borgmester i Holstebro H.C. Østerby er begge fortørnede over at blive brugt som reklamesøjler for Elgiganten.
  Det er Danske Kommuner, der fortæller H.C. Østerby og Aase Nyegaard om deres medvirken i en dobbeltsidet avisannonce for Elgiganten. Ingen af dem viste, at de i torsdagsudgaven af Børsen bliver brugt i en reklame for elektronikkæden.
  
  Føler sig misbrugt 
  - Jeg føler mig misbrugt. Jeg havde slet ikke fantasi til at forestille mig, at jeg ville blive brugt på den måde, da jeg deltog i indvielsen af forretningen, siger H.C. Østerby.
  Samme melding lyder fra Aase Nyegaard.
  - Som borgmester gør jeg en dyd ud af at støtte erhvervslivet og besøge de lokale virksomheder, men jeg kan ikke acceptere, at man så bruger mig i en reklame, understreger hun.
  
  Kræver forklaring 
  Sønderborg-borgmesteren vil nu tage kontakt til butikskædens ledelse for at få en forklaring,  mens hendes kollega fra Holstebro vil overveje sit næste skridt.
  